**LAZDIJŲ RAJONO SAVIVALDYBĖS TARYBA**

# SPRENDIMAS

**DĖL PRITARIMO PROJEKTUI „BUITINIŲ NUOTEKŲ (BIOLOGINIO) VALYMO ĮRENGINIŲ SEILIŪNŲ KAIME ĮRENGIMAS“ IR JO DALINIO FINANSAVIMO**

2020 m. gegužės 25 d. Nr. 34-381

Lazdijai

Vadovaudamasi Lietuvos Respublikos vietos savivaldos įstatymo 16 straipsnio 2 dalies 30 punktu ir 4 dalimi, Lazdijų rajono savivaldybės 2011–2020 metų strateginio plėtros plano, patvirtinto Lazdijų rajono savivaldybės tarybos 2011 m. birželio 29 d. sprendimu Nr. 5TS-61 „Dėl Lazdijų rajono savivaldybės strateginio plėtros plano patvirtinimo“, II prioriteto „Patrauklios gyvenamosios aplinkos kūrimas ir plėtra“ 2.2 tikslo „Plėsti ir atnaujinti inžinerinę infrastruktūrą” 2.2.1 uždavinio „Modernizuoti ir plėtoti vandens tiekimo, nuotekų valymo bei surinkimo sistemas” 2.2.1.2 priemone „Geriamojo vandens tiekimo ir nuotekų tvarkymo sistemų renovavimas ir plėtra Lazdijų rajono savivaldybėje”, Paramos buitinių nuotekų (biologinio) valymo įrenginių bandomiesiems projektams įgyvendinimo taisyklėmis, patvirtintomis žemės ūkio ministro 2020 m. vasario 28 d. įsakymu Nr. 3D-139 „Dėl paramos buitinių nuotekų (biologinio) valymo įrenginių bandomiesiems projektams įgyvendinimo taisyklių patvirtinimo“, Lazdijų rajono savivaldybės taryba n u s p r e n d ž i a:

1. Pritarti Lazdijų rajono savivaldybės administracijos rengiamam projektui „Buitinių nuotekų (biologinio) valymo įrenginių Seiliūnų kaime įrengimas“.

2. Sutikti, kad Lazdijų rajono savivaldybės administracija vykdytų projekte numatytas veiklas ir pavesti atlikti užsakovo funkcijas.

3. Užtikrinti tinkamą ir pakankamą projekto finansavimo šaltinį, kurį sudaro ne mažiau kaip 67 proc. nuo tinkamų finansuoti išlaidų.

4. Numatyti iš Lazdijų rajono savivaldybės biudžeto lėšų projekto daliniam finansavimui 34 proc. visų tinkamų finansuoti išlaidų ir užtikrinti netinkamų finansuoti, bet šiam projektui įgyvendinti būtinų išlaidų, jeigu tokių bus, ir tinkamų išlaidų, kurių nepadengia projektui skiriamo finansavimo lėšos, padengimą iš Lazdijų rajono savivaldybės biudžeto lėšų.

5. Nustatyti, kad šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka ir terminais.

Savivaldybės merė Ausma Miškinienė

Andrė Zenevičienė, tel. 8 614 01 038

**LAZDIJŲ RAJONO SAVIVALDYBĖS TARYBOS**

**SPRENDIMO „DĖL PRITARIMO PROJEKTUI „BUITINIŲ NUOTEKŲ (BIOLOGINIO) VALYMO ĮRENGINIŲ SEILIŪNŲ KAIME ĮRENGIMAS“ IR JO DALINIO FINANSAVIMO“ PROJEKTO**

**AIŠKINAMASIS RAŠTAS**

2020-05-21

Lazdijų rajono savivaldybės tarybos sprendimo projektas „Buitinių nuotekų (biologinio) valymo įrenginių Seiliūnų kaime įrengimas“ parengtas vadovaujantis Lietuvos Respublikos vietos savivaldos įstatymo 16 straipsnio 2 dalies 30 punktu ir 4 dalimi, Lazdijų rajono savivaldybės 2011–2020 metų strateginio plėtros plano, patvirtinto Lazdijų rajono savivaldybės tarybos 2011 m. birželio 29 d. sprendimu Nr. 5TS-61 „Dėl Lazdijų rajono savivaldybės strateginio plėtros plano patvirtinimo“, II prioriteto „Patrauklios gyvenamosios aplinkos kūrimas ir plėtra“ 2.2 tikslo „Plėsti ir atnaujinti inžinerinę infrastruktūrą” 2.2.1 uždavinio „Modernizuoti ir plėtoti vandens tiekimo, nuotekų valymo bei surinkimo sistemas” 2.2.1.2 priemone „Geriamojo vandens tiekimo ir nuotekų tvarkymo sistemų renovavimas ir plėtra Lazdijų rajono savivaldybėje ”, Paramos buitinių nuotekų (biologinio) valymo įrenginių bandomiesiems projektams įgyvendinimo taisyklėmis, patvirtintomis žemės ūkio ministro 2020 m. vasario 28 d. įsakymu Nr. 3D-139 „Dėl paramos buitinių nuotekų (biologinio) valymo įrenginių bandomiesiems projektams įgyvendinimo taisyklių patvirtinimo“ (toliau – Taisyklės).

Šio sprendimo tikslas – pritarti Lazdijų rajono savivaldybės administracijos rengiamam projektui „Buitinių nuotekų (biologinio) valymo įrenginių Seiliūnų kaime įrengimas“, pavesti Lazdijų rajono savivaldybės administracijai atlikti užsakovo funkcijas bei numatyti lėšų projekto daliniam finansavimui.

Projekto „Buitinių nuotekų (biologinio) valymo įrenginių Seiliūnų kaime įrengimas“ tikslas – įgyvendinant bandomąjį projektą Seiliūnų kaimo namų ūkiuose, išbandyti alternatyvų buitinių nuotekų tvarkymo sistemų įrengimo modelį Lazdijų rajone.

Seiliūnų kaimas pasirinktas atlikus išsamią analizę apie Lazdijų rajono savivaldybės teritorijoje esančius namų ūkius ir įvertinus Taisyklėse numatytus įsipareigojimus – projekte dalyvauja ne mažiau kaip 20 (dvidešimt) ir ne daugiau kaip 30 (trisdešimt) vientisos teritorijos namų ūkių, ne mažiau kaip 80 proc. namų ūkių kaimo gyvenamojoje vietovėje, kurioje įgyvendintas projektas, tinkamai tvarkys buitines nuotekas, t. y. bus įsirengę individualius arba kelių namų ūkių reikmėms pritaikytus (biologinius) nuotekų valymo įrenginius (atitiktis įsipareigojimui tikrinama pateikus mokėjimo prašymą). Seiliūnų kaime, Noragėlių seniūnijos duomenimis, iš viso yra 35 namų ūkiai (namų ūkiu laikoma atskirai gyvenantis vienas asmuo arba grupė viename būste gyvenančių asmenų, kurie dalijasi išlaidas ir bendrai apsirūpina gyventi būtinomis priemonėmis), iš jų 7 turi įsirengę nuotekų valymo įrenginius, pagal atliktą apklausą 25 namų ūkiai norėtų įsirengti valymo įrenginius ir prisidėtų prie projekto nuosavomis lėšomis. Preliminariai skaičiuojama, kad 25 valymo įrenginiai kainuotų 75 000 Eur (LR Žemės ūkio ministerijos parama 24 750 Eur), Lazdijų rajono savivaldybės dalis būtų 25 500 Eur, gyventojams tektų padengti 24 750 Eur (vienam namų ūkiui 990 Eur). Tiksli įrengimų kaina bus aiški po įvykdytų viešųjų pirkimų procedūrų.

Finansuojama iki 33 proc. visų tinkamų finansuoti projekto išlaidų. 67 proc. turi užtikrinti Lazdijų rajono savivaldybė (34 proc. būtų skirti iš savivaldybės biudžeto, o 33 proc. įrenginių kainos padengtų galutinis naudos gavėjas). Pareiškėjas privalo užtikrinti netinkamų finansuoti, bet šiam projektui įgyvendinti būtinų išlaidų, jeigu tokių bus, ir tinkamų išlaidų, kurių nepadengia projektui skiriamo finansavimo lėšos, padengimą iš projekto vykdytojo ir (arba) partnerių lėšų.

Projekto neigiamos pasekmės – nenumatomos.

Projekto sprendimo projektas neprieštarauja galiojantiems teisės aktams.

Priėmus šį Lazdijų rajono savivaldybės tarybos sprendimą, galiojančių teisės aktų pakeisti ar panaikinti nereikės.

Dėl sprendimo projekto pastabų ir pasiūlymų negauta.

Sprendimo projektą parengė Lazdijų rajono savivaldybės administracijos Strateginio planavimo ir investicinių projektų valdymo skyriaus vedėja Andrė Zenevičienė.

Strateginio planavimo ir investicinių

projektų valdymo skyriaus vedėja Andrė Zenevičienė